32010D0321
L 145/12
SLUŽBENI LIST EUROPSKE UNIJE
ODLUKA VIJEĆA
od 7. lipnja 2010.
o ovlašćivanju država članica da u interesu Europske unije ratificiraju Konvenciju o radu u ribolovu iz 2007. Međunarodne organizacije rada (Konvencija br. 188)
(2010/321/EU)
VIJEĆE EUROPSKE UNIJE,
uzimajući u obzir Ugovor o funkcioniranju Europske unije, a posebno njegov članak 48. u vezi s člankom 218. stavkom 6. točkom (a) podtočkom v. i prvim podstavkom članka 218. stavka 8. tog Ugovora,
uzimajući u obzir prijedlog Europske komisije,
uzimajući u obzir suglasnost Europskog parlamenta (1),
budući da:
(1)
Konvencija br. 188 Međunarodne organizacije rada (dalje u tekstu „Konvencija” odnosno „ILO”) o radu u ribolovnom sektoru donesena je 14. lipnja 2007. na Međunarodnoj konferenciji rada ILO-a u Ženevi, na kojoj su sve delegacije država članica Europske unije glasovale za njeno usvajanje.
(2)
Konvencija predstavlja veliki doprinos ribolovnom sektoru na međunarodnoj razini u promicanju dostojnog rada za ribare i pravednijih uvjeta tržišnog natjecanja za vlasnike ribarskih brodova, te je stoga poželjno da se njezine odredbe počnu provoditi što je prije moguće.
(3)
Europski parlament, Vijeće i Komisija promiču ratifikaciju međunarodnih konvencija rada koje ILO klasificira kao najnovije, jer one doprinose naporima Europske unije u promicanju dostojnog rada za sve, kako u Uniji tako i izvan nje.
(4)
U skladu s Ustavom ILO-a, donošenje bilo koje konvencije ili preporuke na Konferenciji ratificiranje bilo koje konvencije od strane bilo koje države članice ni u kom slučaju ne može utjecati ni na jedan zakon, odluku, običaj ili sporazum kojim se osiguravaju povoljniji uvjeti za dotične radnike od uvjeta predviđenih konvencijom ili preporukom.
(5)
Neke odredbe Konvencije spadaju u isključivu nadležnost Unije u vezi s usklađivanjem sustava socijalne sigurnosti.
(6)
Unija ne može ratificirati Konvenciju, jer samo države mogu biti njezine ugovorne stranke.
(7)
Vijeće bi stoga trebalo ovlastiti države članice koje pravila Unije obvezuju na usklađivanje sustava socijalne sigurnosti na temelju članka 48. Ugovora o funkcioniranju Europske unije, da u interesu Unije ratificiraju Konvenciju pod uvjetima utvrđenima u ovoj Odluci,
DONIJELO JE OVU ODLUKU:
Članak 1.
Ovime se države članice ovlašćuju da, u pogledu dijelova koji spadaju u isključivu nadležnost Unije, ratificiraju Konvenciju o radu u ribolovu iz 2007. koju je donijela Međunarodna organizacija rada 14. lipnja 2007.
Članak 2.
Države članice trebale bi uložiti napore da poduzmu potrebne mjere za deponiranje svojih isprava o ratifikaciji Konvencije kod glavnog direktora Međunarodnog ureda rada što je prije moguće, po mogućnosti prije 31. prosinca 2012. Vijeće će kontrolirati proces ratifikacije prije siječnja 2012.
Članak 3.
Ova je Odluka upućena državama članicama.
Sastavljeno u Luxembourgu 7. lipnja 2010.